khistorydata/jeongjo-sjw-relations huggingface dataset:
정조 13년
有政吏批判書李𡊠進參判具庠式暇參議李洪載進右副承旨韓晩裕進以蔡弘履爲承旨金魯淳爲大司憲沈埉爲執義金寅燮鄭履玉爲掌令閔師宣沈鏶爲持平尙端副直長李始源濟用直長柳烇相換
정조 13년
兵批判書李文源病參判柳誼受由在外參議朴宗岳病參知李敏采入直進左副承旨李祖源進以南鶴聞爲副司直
정조 13년
吏曹口傳政事以金載瓚爲工曹參判永川郡守徐命全朔寧郡守黃昌源相換
정조 13년
傳于洪仁浩曰每月朔望曉頭展拜摠府寧或不知而今日過通化門時聞宣仁門尙未開鑰豈有如許紀綱因摠郞之睡未起門鑰雖下門告遲滯云事未前聞當該郞廳拿問處之入直摠管竝遞差
정조 13년
以都摠府守宮望筒傳于洪仁浩曰由逌瞻門展拜時元無守宮望筒則今忽書入入直摠管遞差捧納承旨爲先推考其委折問啓
정조 13년
洪仁浩啓曰由逌瞻門展拜時元無守宮望筒則今忽書入入直摠管遞差捧納承旨爲先推考其委折問啓事命下矣問于右副承旨韓晩裕處則以爲只憑該府之書呈望筒未諳前例有無輕先捧入莫非生疏不察之罪惶恐震越不知所達云矣敢啓傳曰知道
정조 13년
傳于洪仁浩曰問于排設房則所謂御幕一應諸事果有名無實抹木外無進排云然則別無分定列邑之事分辦中此一款無論宿所站陵所站宿所站竝除之此後永爲定式抹木只令地方官量宜待令亦爲定式
정조 13년
李祖源以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間擇日乎敢稟傳曰昨年異於他年而適因事故未能展禮又豈可踰此月又況此月卽本陵誕月也先朝己酉亦有歷臨之擧今番陵幸當於永陵爲之次詣恭陵順陵展拜翌日詣長陵展拜行祭廻駕之日適値弘陵忌辰前日展拜後留宿齋殿親行忌辰祭還宮以此知悉出宮日字無異元定日何必追擇以十一日爲之諸凡用民力之事依近例竝以儲置米會減植炬則出宮時至黔巖碑閣所爲之昨年畿農雖似免歉方春民勢想多匱乏不緊責應之可合蠲除者畿伯旣承筵敎以此嚴飭列邑事分付可也
정조 13년
吏批啓曰尙瑞院副直長李始源呈狀內矣身所患吐血之症日漸急篤萬無供仕之望斯速變通云矣身病旣如此則勢難强令察任今姑改差何如傳曰他直長實仕相當人中相換可也
정조 13년
傳于李書九曰左承旨入侍
정조 13년
韓晩裕以禮曹言啓曰今此己酉式年監試覆試旣以今二月十六日退行文武科放榜三月十三日雜科覆試同月十二日雜科放榜同月二十日卯時更爲推擇原粘目中改付標以入之意敢啓傳曰知道
정조 13년
洪仁浩以兵曹言啓曰今此永陵幸行時各殿問安及各差備驛馬不可不應把處外竝減省本曹驛馬及京畿原春黃海三道驛馬補把之數別單書入而司僕寺添補京畿驛馬則一從本寺啓下數直爲入把之意分付何如傳曰允
정조 13년
韓晩裕以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
韓晩裕以司僕寺官員以一二提調意啓曰永陵展謁以十一日爲之事命下矣補把馬勿論遠近道趁期抄上自是前例而連因特敎或全數安徐或以近道徵來或以畿營馬推移取用矣今番則經宿動駕將至多日入把之際必有苟艱之慮事當如例擧行而日字不遠勢難周旋只以五日程爲限分排磨鍊發關知委何如傳曰允湖西則道伯交龜在卽置之海西應徵外關東則近地湖南關西則初到驛從略分排兵曹亦照此爲之事分付
정조 13년
洪仁浩以司僕寺官員以一二提調意啓曰今此永陵行幸時各差備入把馬磨鍊別單書入而其中驛馬則令兵曹依例知委各驛使之直爲入把何如傳曰允
정조 13년
洪仁浩以司僕寺官員以一二提調意啓曰今此永陵幸行時進慕峴碌磻峴道路險峻處依例臨時啓稟以人夫奉駕之意敢啓傳曰知道
정조 13년
敎忠淸監司權書王若曰金貂擢秩宸簡方注於晉庸玉節按藩重寄特界於觀察出於公選往哉汝諧惟彼百濟邦舊基最爲三南甸要地疆域接海山之會物産則麻枲魚鹽表裏控嶺湖之衝道里則關防險阻自古稱鄒魯之俗儒雅是崇至今傳絃誦之風彬蔚可觀年事雖免饑饉豈無窮春之憂民勢實多艱難宜須來旬之政故玆藩難得其人也當是時屬之誰乎惟卿才器兼全文華夙著一味和吉心事自是好人七尺軒昻風儀儼然長者屬膺剸理之責蔚有聲績之可見久居近密之班固知望實之俱備半生沈屈亦素操之足徵近來超躋蓋予意之有在玆授卿以忠淸道觀察使兼兵馬水軍節度使巡察使公州牧使卿其祗服寵命毋替遠猷贓汚自懲恢范滂澄淸之誠故舊不貸進蘇章公明之風蔀屋之興怨孔多可察庚癸呼民隱棠陰之宣化斯急克體乙丙夜宸憂凡厥撫摩懷綏益推保赤子之惠若夫淬勵黜陟必擧懲墨吏之章自餘制置之方固有典例之則於戱登接耿結奚但馳北拱之誠按臬旬宣可期紓南顧之慮二千石與我共理政須吏事之循良五十州得卿以治專委民生之休戚故玆敎示想宜知急知製敎臣李魯述製進
정조 13년
己酉二月初一日卯時上御誠正閣左議政戶兵判有司堂上京畿監司前前京畿監司禮曹判書同爲入侍時右承旨李書九假注書徐有聞記注官金鳳顯記事官李相璜左議政李性源戶曹判書徐有隣兵曹判書李文源京畿監司趙鼎鎭前前京畿監司徐有防禮曹判書鄭昌順以次進伏訖性源曰數日之間日候稍和聖體若何上曰一樣矣性源曰王大妃殿氣候若何上曰一樣矣性源曰惠慶宮氣候何如上曰一樣矣上曰李判府事病勢近果何如性源曰近日則稍有減勢云矣上曰禮房承旨入侍出榻敎賤臣承命出與禮房承旨韓晩裕偕入進伏上命晩裕書榻敎曰初三日景慕宮春享大祭親臨省牲省器時百官行禮置之性源曰自前經宿行幸時諸道道臣境上出待或有因特敎安徐之時亦或有依例發巡之時矣今番則何以爲之乎上曰出待置之仍令依例發巡可也出擧條上曰右副承旨入侍出榻敎賤臣承命出與右副承旨洪仁浩偕入進伏上命仁浩書傳敎曰今番陵幸往還爲多曰故自御供不欲用民力京司盤果亦皆嚴禁雖道伯守令如不自持飯現發於御史暗行之時畿伯以下難免重勘日前摘奸西郊道路無一分用力處云萬一過加修治則當該差員當重棍以此嚴飭畿營交河宿所輦路用巡路而足容數馬隊云雖一步半武切勿毁撤民家民田亦勿犯及於本路外川溝事一體申飭行會過數日程陵幸時御供水剌等屬自營邑取稟自是常格年前驪州幸行山城外竝皆除之況此殘郡乎饌品熟設等節無可論柴炭外釜鼎等不緊雜物竝蠲除事分付上敎鼎鎭曰傳敎旣有所下敎者外此不緊責應等事亦必一一蠲除俾無毫末弊端克體朝家不欲勞民之意可也上敎性源曰京司盤果及騶從濫率等事自廟堂另飭好矣性源曰朝家於京外弊瘼如是其曲加軫念莫重御供之常例亦命蠲減在廷之臣孰敢不欽仰而對揚其萬一乎鼎鎭曰今番幸行時各務差使員旣承兼行之命矣橋梁及植炬旣已作貢差使員不必差出以道路差使員兼行何如上曰依爲之出擧條昌順曰今番幸行時展拜局內諸陵攝行祭一依節祭例擧行事命下矣今番則祭所雜物畿內各邑不當進排自本陵依節祭例擧行後使各其地方官從後會減祭官則以隨駕官中磨鍊之意分付吏曹及畿營何如上曰依爲之出擧條有隣曰今番幸行時不緊各司旣有除減之命各陵寢床卓修理等節令本陵官員擧行繕工監官員勿令進去地排等節旣不自京進排兩倉官員及長興庫官員亦令勿爲待令似合事宜故敢此仰達矣上曰除之此後隨駕官外又有此等名色自備局査問一竝除之具由草記可也出擧條命退諸臣以次退出
정조 13년
己酉二月初一日午時上御重熙堂左承旨入侍時左承旨徐鼎修假注書白慶楷記事官李相璜金祖淳以次進伏訖上命書傳敎曰謁陵十三日謁聖念六日而監試會試在十三日不但相値與念六日太遠多士留京之弊亦不可不念會試以十六日退定事分付又命書傳敎曰都承旨行步似難左承旨聞有實病許遞前望單子入之待下批牌招察任上曰新除授承旨時在罷散人敍用出榻敎命退諸臣以次退出
정조 13년
己酉二月初一日未時上御誠正閣右承旨與下直守令邊將入侍戶兵判有司堂上禮曹判書京畿監司前前京畿監司同爲入侍時右承旨李書九假注書徐有聞記注官金鳳顯記事官李相璜靈光郡守李得駿黃州牧使洪元燮富平府使李在亨永川郡守徐命全法聖僉使鄭彦衡戶曹判書徐有隣兵曹判書李文源有司堂上李在簡李秉模禮曹判書鄭昌順京畿監司趙鼎鎭前前京畿監司徐有防以次進伏訖上曰他承旨入侍出榻敎賤臣承命出傳右副承旨洪仁浩追入進伏上曰守令以次進前可也得駿進前奏職姓名上曰邑鎭互相葛藤有若鄕戰者然是豈成說乎須思共濟之義無負特簡之意可也元燮進前奏職姓名上曰謁聖科將赴試耶元燮曰然矣上曰來往爲弊過科後赴任無妨矣在亨進前奏職性名上曰曾經幾邑乎在亨曰奉化金山全州淸道蔚山忠州合爲六處矣命全進前奏職姓名上曰年今幾何命全曰六十六矣上曰永川煩劇乎有隣曰然矣上敎鼎鎭曰京畿郡守誰某乎鼎鎭指名以對上曰衰病之人難任劇邑仍命書傳敎曰朔寧郡守黃昌源永川郡守徐命全相換彦衡進前奏職姓名上曰漕運之弊不少下去後須講釐弊之道可也命書九讀宣諭訖命除七事仍命退得駿等以次先退仁浩曰永川郡守徐命全退聽宣諭之際有所做錯事甚未安推考何如上曰依爲之出擧條文源曰庚子年永陵幸行時挾輦軍四百名餘軍二百名替代甲辰年永陵幸行時挾輦軍三百名餘軍一名替代矣今番則何以磨鍊乎上曰今番則凡事皆從略挾輦軍以二百名爲之一百名爲餘軍可也出擧條文源曰弘化門外留都守摠兩營輪四擧行矣今番則兩營中何營爲之乎上曰以守禦廳爲之可也出擧條文源曰在前陵幸時十里外斥候伏兵及傳語軍令守摠兩營各隨地方擧行矣今亦依此擧行乎上曰斥候伏兵處所名數比前從略磨鍊草記稟旨事分付傳語軍亦爲從略磨鍊可也出擧條文源曰在前經宿陵幸時城門外屛門把守大駕出城後入來留都營而還宮日還爲出去把守矣今亦依此例擧行事分付何如上曰依爲之出擧條文源曰幸行回鑾後隨駕軍兵犒饋近年連以乾物擧行矣今番則何以爲之乎上曰依近例爲之可也出擧條文源曰在前陵幸時高陽宿所設布帳村家相望處以排設房擧行而坡州宿所無擧行之事今番交河宿所設布帳何以爲之乎上曰今番依此爲之可也出擧條文源曰丁酉年弘陵幸行宿所時設布帳摠戎廳鎭撫營擧行癸卯年健元陵幸行宿所時設布帳隨駕訓局禁營擧行矣今番則何以爲之乎上曰依癸卯年例爲之周廻不必如是闊遠浮數量減可也出擧條文源曰今此幸行時以何營軍兵隨駕何營軍兵留陣而禁軍及馬步軍幾番幾哨磨鍊乎上曰訓局步軍七哨馬軍三哨爲先廂禁衛軍四哨騎士二番爲後廂禁軍三番隨駕兩營標下軍亦令比前從略磨鍊事分付可也出擧條命書傳敎曰旣爲畿邑之弊多有省減之事各司吏隷也各營軍校也貢市人也皆民也顧恤於外邑在都下則任其侵困是何異於本末倒置乎大臣有司堂上入侍已有下敎禁盤果支應等事一依昨年申飭擧行事令廟堂知悉此外有弊於貢市人之事及吏隷軍校糜費之弊亦須一一採探竝卽蠲減至於自公家應給之物無論各營各司一依前例擧行切勿因此剋削使朝家一視京外之本意損上益下之實效得以下究隨駕官及侍衛依最少例擧行外此簡騶從之事亦依筵敎嚴飭各司又命書傳敎曰司僕喂養雜物雖不永除旣命比前減數若有依前例侵徵之弊入於御史暗行之時則內外寺官員姑無論隨駕堂上自有其責以此知悉隨駕軍兵炊飯柴木亦命比前減數令廟堂嚴飭各營又命書傳敎曰雖無領軍之事今番留營本局軍兵數旣夥然統攝之際自多相關向見辭箚陳懇可知其難强鄭判府事兼帶訓局都提擧之任今姑許副多日留都宜使專管以右相爲訓局都提擧上曰在外政官許遞前望單子入之待下批牌招察任出榻敎上曰今番陵幸時假通禮出還宮時闕門以外皆勿磨鍊祭監監察親祭陵寢只一員押班二員其外竝勿磨鍊獻官以下諸執事親祭及攝行祭皆以隨駕官中無論閣臣三司文蔭武參上參下從便通融塡差出榻敎上曰工曹參判許遞令該曹口傳差出待下批隨駕官啓下出榻敎鼎鎭曰臣營巡雇兩廳專爲軍兵驛人馬支放之所而自來財力極其零星一年所入不能當一年放下而若値多日陵幸之時則尤無繼用之路矣昨年廣果兩邑還耗因特敎除減而兩廳耗條亦入其中故以他邑有裕處某樣穀移劃取用之意論報備局姑無回下令廟堂劃卽稟處俾爲及時取用之地何如上曰卽令該司給代可也出擧條鼎鎭曰今此陵幸時十一日永陵站十三日長陵站軍馬折草及炊飯柴炭分辦中除減事命下矣十二日朝飯高陽站夕飯交河站十三日朝飯交河站夕飯坡州站則當爲依例待令而其外則旣已除減以此意知委隨駕各營門何如上曰依爲之永陵站長陵站則只令各該營門療飢次分給之意分付仍卽知委進排列邑可也出擧條昌順曰試官差出時三堂齊會擬入本是定式今番監試會試日字退行於十六日則十五日還宮前當爲擬入而本曹亞三堂俱不入於陪從試官與他政望有異齊會相議法意有在亞三堂雖在留都趁試望擬入之時出來陵所以爲備員擬入之地何如上曰今番則事勢旣如此只隨駕堂上擬入可也出擧條昌順曰在前陵幸出宮時每値前一日齋戒故隨駕百官除揷羽陪從今番則出宮陪從前期二日似不當用齋戒日除揷羽例儀注中隨駕百官揷羽一節依例磨鍊以入乎上曰參考前例磨鍊可也出擧條書九曰今番陵幸時兩司隨駕官當爲磨鍊而諫院則有行公臺諫一員憲府則大司憲閔鍾顯牌招啓辭未下執義盧廷良掌令宋景煥趙星逵持平尹在陽在外持平朴孝成未署經隨駕官不得啓下云何以爲之乎上曰竝許遞政官牌招開政差出待下批牌招隨駕官啓下可也出擧條命書傳敎曰後廂領軍禁將勢難遠出以御將代領隨駕禁將代領留都御將親承筵敎不必更爲牌招聽傳敎只禁將牌招聽傳敎命退諸臣以次退出
정조 13년
行都承旨李亨逵坐左承旨李祖承坐直右承旨李書九坐左副承旨李祖源坐右副承旨韓晩裕坐直同副承旨洪仁浩坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
李祖承啓曰明日景慕宮展拜相値視事頉稟之意敢啓傳曰知道
정조 13년
洪仁浩啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 13년
洪仁浩啓曰大司憲金魯淳牌不進執義沈埉掌令金寅燮鄭履玉持平閔師宣在外持平沈鏶傳旨未下監察茶時之意敢啓傳曰知道
정조 13년
洪仁浩啓曰注書之監視門鑰法意何等至重而今日金虎門門告注書不爲進去事甚驚駭依下敎査問於假注書徐有聞處則以爲去正月十二日始入堂后而十八日二十一日開門時及二十七日閉門時俱不出去至於昨夕今曉則闕問時竝不監鑰云新進小官之如是怠慢已極可駭臣等之不能檢飭尤不勝惶悚當該陪隷今方出付攸司各別科治假注書徐有聞所當重勘而旣有捧招以聞之命惶恐敢啓傳曰知道注書拿處
정조 13년
傳于李書九曰忠淸監司留待
정조 13년
傳于李書九曰右承旨與忠淸監司入侍
정조 13년
傳于李祖承曰左承旨入侍
정조 13년
傳于韓晩裕曰下直守令入侍
정조 13년
李書九啓曰京畿監司趙鼎鎭前前京畿監司徐有防依下敎來待矣傳曰入侍
정조 13년
都承旨前望單子入之李亨逵落點
정조 13년
韓晩裕啓曰明日動駕時兩司侍臣當爲備員而執義沈埉掌令金寅燮鄭履玉持平閔師宣司諫李秀夏俱在外持平沈鏶牌不進傳旨未下獻納柳匡國遞差傳旨捧入正言二員未差無進參之員未差之代政官牌招開政差出仍卽待下批牌招以爲進參之地何如傳曰允
정조 13년
韓晩裕啓曰左承旨李祖承纔已入侍矣臣吏兵批兼進之意敢啓傳曰知道
정조 13년
有政吏批判書李𡊠進參判具庠牌不進參議李洪載進右副承旨韓晩裕進以沈銖張至顯爲正言李東稷爲西學敎授趙雲絅爲稷山縣監
정조 13년
韓晩裕以吏批言啓曰李東稷方帶中學敎授而矇未覺察今日政照擬於西學敎授望至蒙天點臣等不察之失惶恐待罪而原單子勿施何如傳曰可謂事事做錯卿則從重推考參政銓官亦爲推考元望筒勿施可也
정조 13년
韓晩裕啓曰正言張至顯牌不進罷職傳旨今方捧入而執義沈埉掌令金寅燮鄭履玉持平閔師宣司諫李秀夏正言沈銖俱在外持平沈鏶牌不進傳旨未下獻納一員未差兩司侍臣無進參之員未差之代政官牌招開政差出仍卽待下批牌招以爲進參之地何如傳曰允
정조 13년
李書九啓曰今己酉年京外守令邊將薦擧單子依例捧入而其中應薦不薦人令該曹察推何如傳曰允
정조 13년
傳于轉晩裕曰京畿監司明日來待
정조 13년
以慶尙監司狀啓寧海府使李寅燮身病沈重不得已罷黜事傳于李書九曰船粟之時一日曠官可悶有聲績守令口傳差出待下批當日辭朝星火赴任俾無遲滯之弊
정조 13년
吏曹口傳政事以任焴爲寧海府使尹行任爲高陽郡守
정조 13년
以吏曹幸行時隨駕官單子傳于韓晩裕曰左通禮柳甲基右通禮禹禎圭皆年老陵所站則使之參班於百官班其代以隨駕官中假通禮代行
정조 13년
以兵曹幸行時隨駕官單子傳于韓晩裕曰行副司直沈豐之李時秀俱以別雲劍進去西班無卿宰以金尙集任嵂改付標
정조 13년
以京畿監司分辦御幕次一應諸事別單傳于李祖源曰此後無論陵所站晝停站官門站御幕一應諸事依今下釐正本載之畿營定例事分付無敢違越事亦爲嚴飭
정조 13년
以徐有聞囚單子傳于洪仁浩曰後勿如是之意嚴飭付過放送
정조 13년
以尹弘儉拿處傳旨傳于李祖源曰付過放送
정조 13년
李書九以吏曹言啓曰因承政院啓辭守令薦應薦不薦人令該曹察推事允下矣右參贊權噵行副司直宋載經鄭一祥李敬養趙宗鉉敦寧都正黃㮋趙鎭寬會寧府使李潤慶鍾城府使安廷玹穩城府使鄭潤弼俱爲應薦而不薦竝依定式推考警責何如傳曰允
정조 13년
韓晩裕以兵曹言啓曰因承政院啓辭邊將薦應薦不薦人令該曹察推事允下矣行副司直鄭一祥右參贊權噵行副司直宋載經趙宗鉉李敬養敦寧都正黃㮋全羅兵使沈濟州牧使李喆模驪州牧使權以綱尙州牧使具膺潭陽府使洪守榮礪山府使李潤元鍾城府使安廷玹穩城府使鄭潤弼鐵山府使洪百游明川府使沈能翼咸從府使李周鳳俱爲應薦而不薦竝依定式推考警責何如傳曰允
정조 13년
韓晩裕以奉常寺官員以都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 13년
韓晩裕以內醫院官員以都提調提調意啓曰自前陵幸擧動時若是經宿之地則陪從掌務官一員例自司僕寺補把馬一匹許給矣今番幸行時依前例許給之意分付該寺何如傳曰允
정조 13년
李書九以兵曹言啓曰僉知中樞府事鄭楘老病沈重無望供職呈狀乞遞西樞雖是閑局不可一向虛帶今姑改差何如傳曰允
정조 13년
韓晩裕以禁衛營言啓曰去夜初更量本營巡邏被捉出身折衝金弘鎭令該府勘處大殿別監太敏行何以爲之之意敢啓傳曰飭禁之下如是被捉萬萬痛駭過齋後嚴査委折及來歷分首從捧草記可也
정조 13년
李祖源以御營廳言啓曰今二月初三日景慕宮擧動時依兵曹啓下節目集春營入直軍五十名領軍把摠安宗厚入直哨兵金禮欽領付于訓鍊都監都領陣東營入直軍三十名除出把摠柳翼星哨官蔡述夏率領宮大門外把守而竝待標信出用解嚴後還入直間集春營哨官李命源率該哨標下軍七名代直東營哨官方處行代直之意敢啓傳曰知道
정조 13년
李祖源以守禦廳言啓曰今此幸行時斥堠伏兵名數比前從略磨鍊草記稟旨事分付傳語軍亦爲從略磨鍊可也事命下矣取考本廳謄錄則自弘濟院至黔巖店幕乃是臣廳所管楊州境內而其間斥堠爲六處伏兵爲三處傳語軍元站爲七所間站爲五所而山上斥堠則瞭望相連通路伏兵則防守最緊傳語站則元間站皆有元定步數俱是不可闕者此則依前擧行恐合事宜軍兵則無論斥堠伏兵傳語軍甲辰年永陵幸行時因特敎有元定二十名處減七名十名處減四名五名處減二名之例今亦依此擧行何如傳曰允通路伏兵則今番置之雖以斥堠軍言之豈令多日留置只出宮日還宮日待令計日糧令地方官出給傳語軍一體給糧事嚴飭分付可也
정조 13년
李祖源以守禦廳言啓曰本廳親牙兵右司左哨官李泰協改差代加設哨官李台一陞差之意敢啓傳曰知道
정조 13년
洪仁浩以義禁府言啓曰全羅監司徐龍輔査啓判付內靈光前郡守金方行令該府待其置對以此意捧供法聖僉使李明奎亦令該府拿問處之事命下矣金方行時在任所云依例發遣府羅將拿來李明奎亦在任所發遣府書吏交代後拿來何如傳曰允
정조 13년
禮曹啓目弘陵丁字閣樑上塗灰月廊臺石塗灰紅箭門朽傷處修改何如判付啓塗灰等修改之節姑未解凍待寒食祭享兼行告由後修改事分付爲旀紅箭門不必告由先爲修改爲良如敎
정조 13년
己酉二月初二日巳時上御春塘臺右承旨入侍時右承旨李書九假注書白慶楷記注官金鳳顯記事官李相璜以次進伏訖上曰前京畿監司京畿監司入侍賤臣承命出與前京畿監司徐有防京畿監司趙鼎鎭偕入進伏上曰幸行程道何以爲之耶鼎鎭曰今方圖形以待矣上曰入之書九取進上覽畢敎曰依此爲之甚好而如是則民弊可以少減乎鼎鎭曰果然矣上曰忠淸監司入侍賤臣承命出與忠淸監司權偕入進伏上命進奏職姓名進奏上曰方伯之責何處不重而湖西則爲尤甚卿須勉爲之可也上曰何日到任乎曰初六日赴任爲計矣上命書九宣諭訖命退諸臣以次退出
정조 13년
己酉二月初二日申時上御重熙堂左承旨入侍時左承旨李祖承假注書白慶楷記事官李相璜金祖淳以次進伏訖上命書傳敎曰稔聞治績且有承傳而以行幸之留意日前府使望使之擬入旋命姑置矣當窠之又難抛棄雖命擬入此時本郡事亦不可不拔例差遣高陽郡守之代侍從守令在京人中口傳擬入待下批除辭朝當日赴任赴任形止卽令狀聞又命書傳敎曰前此駐宿本郡也屢勤詢問大抵飯高陽而役楊州至登於俚諺不惟幅員之偏小鄰邑地勢率多斗入之處殆同山出棊置殊乖分劃之義路孔故事煩人少而役重每當臨過之時見高民之偏苦輒欲一番蘇救年前以陰竹之最殘割付忠州數面邑無所重地是他道猶且爲民而行裒益之擧況本郡乎高陽接界他邑面里之應屬未屬自有傳稱處令道伯爛講便否駕臨日登對稟旨事令廟堂行會畿伯又命書傳敎曰然且難治無異數遞不可不另擇差送稷山縣監之代詞訟最久了了可合吏才者今日政擇差待下批仍令待開門辭朝又命書傳敎曰近來吏判事萬萬訝惑雖以稷山縣監望筒言之旣命詞訟久次擬入則忽以閑司首擬果何意義吏曹判書李𡊠爲先從重推考原望筒勿施更爲擬入上曰都承旨聞有實病許遞前望單子入之待下批牌招察任出榻敎命退諸臣以次退出
정조 13년
己酉二月初二日酉時上御誠正閣下直守令入侍時右副承旨韓晩裕假注書徐有聞記注官金鳳顯記事官李相璜寧海府使任焴以次進伏訖上曰守令進前可也焴進前奏職姓名上曰曾在東邑已聞治績近於高陽亦頗修擧云用是嘉尙有此特簡須體此意益勉殫竭可也命讀宣諭訖命退諸臣以次退出
정조 13년
行都承旨金憙坐左承旨李祖承坐右承旨李書九坐左副承旨李祖源坐直右副承旨韓晩裕坐直同副承旨洪仁浩坐注書金孝建病一員未差假注書徐有聞仕直趙台榮仕事變假注書劉師玶仕
정조 13년
上詣景慕宮入齋室後內閣政院玉堂藥房口傳問安答曰知道
정조 13년
洪仁浩啓曰大司憲金魯淳未肅拜執義沈埉掌令金寅燮鄭履玉持平閔師宣在外持平沈鏶傳旨未下監察茶時之意敢啓傳曰知道
정조 13년
李書九啓曰今日動駕時承旨當爲備員而都承旨李亨逵不爲仕進所當牌招而拘於廳規不得請牌何以爲之敢稟傳曰許遞前望單子入之
정조 13년
傳于李書九曰出宮門路以協陽門爲之
정조 13년
傳于韓晩裕曰諸承旨分詣受香所奉審摘奸以來
정조 13년
傳于韓晩裕曰承旨房仍右承旨爲軍士房右副爲禮房
정조 13년
傳于金憙曰左承旨入侍
정조 13년
韓晩裕啓曰京畿監司趙鼎鎭依下敎來待矣傳曰入侍
정조 13년
兵曹口傳政事副司果洪義浩鄭東觀李羲觀
정조 13년
有政吏批判書李𡊠進參判具庠牌不進參議李洪載差祭右副承旨韓晩裕進以李在學爲大司憲金光默爲大司鍊宋銓爲執義盧廷良爲司諫任希遠宋民載爲掌令朴宗謙趙恪爲持平徐美修爲獻納金鎔朴猷煥爲正言
정조 13년
再政以姜垣爲獻納韓商新爲正言李敬五爲副修撰
정조 13년
三政以李太亨爲修撰李命俊爲右尹李羲觀李益洙爲兵曹佐郞尹載伋爲平市令韓用龜爲西學敎授
정조 13년
兵批判書李文源進參判柳誼受由在外參議朴宗岳病參知李敏采入直右承旨李祖承進以李壽仁爲僉知李儒祥爲訓鍊主簿以上落仕最久人收用事承傳以許燦姜善禛爲部將僉知單趙德洙東林別將單康允伯副護軍鄭楘盧廷良趙星逵宋景煥趙靖世尹昌柱副司直閔鍾顯蔡弘履鄭宇淳徐鼎修李堉柳匡國尹在陽朴孝成李在學副司果黃檄
정조 13년
再政以趙煥申大升南憲喆爲副摠管南鶴聞爲五衛將洪義浩爲文兼趙煥爲都摠管
정조 13년
韓晩裕啓曰假注書白慶楷身病猝重勢難察任今姑改差何如傳曰允
정조 13년
假注書白慶楷改差代以趙台榮爲假注書
정조 13년
韓晩裕以賑恤廳言啓曰中部辛亨孫契任掌李岳金今月初二日本洞路傍得三四朔遺棄男兒同里居良人鄭尙伊妻車召史欲爲收養貧不自食願爲受料告于中部自該部初三日牒呈依節目給料使之乳養之意敢啓傳曰知道
정조 13년
己酉二月初三曰辰時上詣景慕宮親臨省牲省器入侍時左承旨李祖承右承旨李書九左副承旨李祖源右副承旨韓晩裕同副承旨洪仁浩假注書白慶楷徐有聞記注官金鳳顯記事官李相璜檢校提學金鍾秀檢校直提學李秉模徐有防一直提學金憙待敎金祖淳以次隨駕上具翼善冠衮龍袍乘輿出協陽門建陽門由逌瞻門詣景慕宮御齋殿改具冕服詣版位行拜禮詣宮內奉審訖仍省器還大次釋冕服改具遠遊冠絳紗袍行省牲禮還大次鍾秀曰今此永陵幸行時本廳斥堠伏兵傳語軍磨鍊草記批旨內通路伏兵置之事命下矣伏兵係是緊要處防守關係本自甚重從前雖有減數之例元無廢闕之事且以今番言之摠戎廳所管地方甚廣而亦旣如例擧行則本廳所管地方只是弘濟院至黔巖十餘里而已當初磨鍊乃是依聖敎以最少例磨鍊者依斥堠例只出宮日還宮日待令則別無爲弊之可言故敢達矣上曰然則依例磨鍊可也出擧條還宮時至上改具翼善冠衮龍袍乘輿由逌瞻門建陽門協陽門還內諸臣以次退出
정조 13년
己酉二月初三日巳時上御重熙堂左承旨入侍時左承旨李祖承假注書白慶揩記事官李相璜金祖淳以次進伏訖上曰戶曹判書入侍賤臣承命出與戶曹判書徐有隣偕入進伏有隣曰觀象監日官前別提池景喆本廳多有擧行之事而時無職名本監司果窠付祿使之擧行事分付何如上曰依爲之出擧條命書傳敎曰兩司新除應頉外皆在外未肅拜隨駕官單子尙未分排云竝許遞今日政以在京無故人差出待下批牌招察任又命書傳敎曰今聞承宣言近日政三司望筒以罷散人多無以排擬云試官出望亦不遠卿宰侍從堂上堂下罷削人員竝敍用上曰文兼中在外人改差今日政差出出榻敎上曰新除授都承旨牌招出榻敎命退請臣以次退出
정조 13년
行都承旨金憙坐左承旨李祖承坐右承旨李書九坐直左副承旨李祖源坐右副承旨韓晩裕坐同副承旨洪仁浩坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
李祖源啓曰明日常參經筵取稟傳曰停
정조 13년
韓晩裕啓曰臣自去月二十五日入做度直至今月初三日已爲九日之意敢稟傳曰不拘俗規有此陳稟極爲可嘉須卽出云三日休沐可也
정조 13년
李書九啓曰假注書趙台榮時無職名令該曹依例付軍職冠帶常仕何如傳曰允
정조 13년
傳于李書九曰同副承旨入侍
정조 13년
傳于李書九曰戶曹判書京畿監司來待
정조 13년
金憙啓曰戶曹判書徐有隣京畿監司趙鼎鎭依下敎來待矣傳曰入侍
정조 13년
韓晩裕啓曰稷山縣監待下批辭朝事命下矣掌令宋民載持平朴宗謙正言金鎔朴猷煥牌不進罷職傳旨捧入大司憲李在學大司諫金光默執義宋銓掌令任希遠司諫盧廷良獻納徐美修俱在外無以備員署經何以爲之敢稟傳曰違牌人員只推更爲牌招署經
정조 13년
以掌令宋民載正言金鎔朴猷煥牌不進罷職傳旨傳于李祖源曰只推更爲牌招
정조 13년
以掌令宋民載正言金鎔朴猷煥再牌不進罷職傳旨傳于洪仁浩曰只推
정조 13년
李祖源啓曰稷山縣監待開門辭朝事命下矣掌令宋民載正言金鎔朴猷煥再牌不進罷職傳旨今旨捧入而大司憲李在學大司諫金光默執義宋銓司諫盧廷良獻納徐美修掌令任希遠持平趙恪俱在外持平朴宗謙未署經無以備員署經何以爲之敢稟傳曰違牌臺諫許遞掌令前望單子入之待下批牌招署經一司除署經下送
정조 13년
掌令前望單子入之安鼎大落點
정조 13년
以前獻納柳匡國禁推傳旨傳于洪仁浩曰分揀
정조 13년
吏曹口傳政事以李時秀爲工曹參判
정조 13년
李祖源啓曰大司憲李在學執義宋銓掌令任希遠持平趙恪在外掌令宋民載持平朴宗謙傳旨未下監察茶時之意敢啓傳曰知道
정조 13년
以京畿監司啓本砥平李石山與幼學李義弘山訟査啓事傳于洪仁浩曰觀此査辭大關風化班賤之分何等逈異而乃敢生意於擊錚此已萬萬痛惡況其委折如許則當初判付中士庶無步數强弱主客等區別到今思之可謂外題似此訟理每不欲直決矣公番適因原情之近理不得不措辭判下今則事勢瞭然如許頑奴鳥可不懲後卿其査實嚴處事回諭
정조 13년
以全羅兵使狀啓康津縣監尹翊東罷黜事傳于李祖源曰口傳差出
정조 13년
吏曹口傳政事以朴載淳爲康津縣監
정조 13년
李祖源以禮曹言啓曰經宿動駕時告廟前二日爲之事載在禮文矣今此幸行時宗廟景慕宮告由祭今二月初九日遣大臣設行事知委何如傳曰允
정조 13년
李祖源以禮曹言啓曰自前凡受香之行若値動駕之時則獻官以下有開陣出去之例矣今番幸行出宮後敦化門前當有留都陣未還宮前宗廟景慕宮文禧廟望祭受香進去時以開陣出去之意預爲知委何如傳曰允
정조 13년
李書九以兵曹言啓曰闕內入直訓鍊都監局別將把摠哨官及內三廳將守門將銅龍門把摠哨官等番單子每中日入啓受點矣今番則動駕相値勢難入啓受點矣今二月十二日受點人員十七日至使之仍直巡將監軍初十日受點人員十五日至亦爲仍察大省記及別省記以十一日十五日至初十日預爲書入京中軍號亦以十一日十五日至初十日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 13년
李書九以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 13년
李書九以兵曹言啓曰五衛將趙德洙老病沈重時月之內無望供職呈狀乞遞宿衛輪番之任不可久曠改差何如傳曰允
정조 13년
李書九以備邊司言啓曰本司武郞廳趙華錫奔走勤仕又滿十五朔依例陞敍或守令除授事捧承傳施行何如傳曰允
정조 13년
李書九以備邊司言啓曰本司武郞廳尹昇東奔走動仕已滿十五朔依例六品遷轉事捧承傳施行何如傳曰允
정조 13년
洪仁浩以禁衛營言啓曰折衝金弘鎭別監太敏行本營巡邏被捉草記批旨內飭禁之下如是被捉萬萬痛駭過齋後嚴査委折及內歷分首從捧招草記可也事命下矣當夜犯夜折衝金弘鎭別監太敏行及巡邏牌將等處發問目嚴問則金弘鎭供內渠居在慕華館近日移接於樓閣洞妻叔家而渠母有病問藥次往見渠之四寸醫人金恒鎭歸來之際被捉於樓閣洞禁川橋近處而初無與他人同往之事本以扈衛軍官丁亥登科戊子加資之後軍職試射爲業渠父則以訓局別武士乙未作故後僅得斗屋於慕華館以爲老母依接之地渠則以弓師宿食於金廷大家交遊之人兩班則李墺李重鎭而李墺則相親年久中人則禁衛哨官趙祥麟扈衛軍官閔德祥金奉得而已李仁禧則數年前以酒伴相親矣忽言欲見關西云云而渠叔居在江界故同往之意酬酢之時以渠無家老母無處依托亦無衣服言及則仁禧備給家舍價二十五兩又給一二件衣服故再昨年四月果與仁禧偕住江界七月還內矣自是之後仁禧兄弟謂渠慫慂視之如讎仍爲絶交今此被捉別監太敏行曾無一面之分如有相知之事則若是嚴棍之下何敢隱諱乎云云別監太敏行供內渠家在於笠洞渠之三寸叔母家在漢陽洞故往見歸家之際不知鍾下被捉巡邏於笠洞而亦無與金弘鎭相知之事云云二牌牌將權德恒供內別監太敏行伊日初更量執捉於笠洞而他無同行之人云云四牌牌將吳貴泰供內折衝金弘鎭初更量執捉於樓閣洞禁川橋前路而亦無他人同行之意納招云云矣今以太敏行金弘鎭等所供觀之初無彼此相知之意箇箇發明而太敏行係是別監雖不敢棍問金弘鎭則犯夜委折相親與否嚴棍推問一辭發明終未鉤得其實狀成命之下不勝惶恐之意敢啓傳曰所謂金弘鎭所爲萬萬痛駭因此犯夜之事綻出欲覈之端大抵李仁禧稱名人以莫重處守僕忽地逃走尙在未勘之中仁禧事紹介卽弘鎭犯夜本事雖似無關如許雜類不可不嚴治移送刑曹與仁禧兩造取服後照律嚴繩草記事分付太敏行依更數治罪失之太輕令掖庭署除名可也
정조 13년
李祖源以御營廳言啓曰本廳前軍色從事官沈興永旣已敍用仍爲差下使之察任何如傳曰允
정조 13년
判府事徐命善箚曰伏以陵園幸行吉辰已涓而旗軍洗馬只隔數日矣臣當以太僕提擧進參而第臣自去月望間素患尻痔之疾忽地危劇種種醜穢雖未敢煩瀆其切膚之痛逼骨之苦誠有所忍耐不得者非坐非臥側身而彷徨却食却眠通宵而狂叫首尾一旬朝夕祈死則元氣日漸澌鑠客症從以闖肆醫人之初以爲宿病而尋常看過者卒皆望而走矣晩因方藥之貼付稍定其急迫之勢而目下實狀仍是籧篨據鞍跨馬萬無其望多日經宿之時獨未與陪扈之列在臣私分誠禮之虧缺已無可言而至於本寺洗馬事係緊重堂郞之備員擧行自是常規豈容緣臣癃癈任地瘝曠罔恤國體之苟難而不卽變通哉且念臣之從前病狀非不難强而猶此十顚九踣往往自力於班聯之間者專出於感結恩造服勤至死之忱而及今天之所廢轉輾至此驅策之至願未酬犬馬之微衷莫暴撫躬抑塞涕淚盈襟伏乞天地父母終始垂憐先將臣太僕兼帶亟賜遞改俾臣得免於尸位妨公之罪則庶可以便意養疴飾巾待盡臣不勝瞻天望聖伏地竢命之至取進止答曰省箚具悉卿懇久未見卿殊庸悵然愼節之越添豈勝奉慮望須加意愼攝太僕不可無隨駕提擧多日往返卿豈可在家竢少間强起參班仍傳曰此批答遣史官傳諭于徐判府事
정조 13년
己酉二月初四日午時上御重熙堂左承旨與戶曹判書京畿監司摠戎使入侍時左承旨李祖承假注書趙台榮記事官李相璜金祖淳戶曹判書徐有隣京畿監司趙鼎鎭摠戎使趙心泰以次進伏訖上曰坡州衙舍墻垣若設布帳則似有爲弊之端雖或置之猶可堪過耶鼎鎭曰墻垣中頹圮處方令修築而但舊垣見甚麤汚不可不遮設矣上曰如有不可不遮設處當令排設房爲之本州勿爲擧行事分付有隣曰今番擧動此等應行之事特命除之民邑除弊誠大矣命書傳敎曰整理之行有名無實徒貽民弊今番則置之心泰曰今番坡州別驍士及標下軍試射放初試時規矩依甲辰年例驍士則柳葉箭一巡標下軍則鳥銃三放試取以得中一中以上修啓乎上曰依爲之出擧條心泰曰前此大駕歷臨坡州時庚子年則摠戎使只率前排跪迎甲辰年則摠戎使領率別驍士五里程通廣處旗鼓迎接矣今番則依甲辰年例擧行乎上曰依爲之出擧條命退諸臣以次退出
정조 13년
己酉四月初四日二更上御重熙堂同副承旨入侍時同副承旨洪仁浩假注書趙台榮記注官金鳳顯記事官李相璜以次進伏訖上命書傳敎曰不念忌器固有罪矣引據科事決知其無知妄作況追聞而更考不止此一人聞其九耋老母憂慮成疾云本情旣如許私情又如許王政先務莫先孝理三和府竄配罪人尹蓍東放還其家施以任便居住之典又命書傳敎曰朝筵聞之欲爲下敎而未果其情理勢難强令隨駕判堂在役所參議在外工曹參判金載瓚許遞其代令該曹口傳差出又命書傳敎曰向聞禮判言知有直赴中一人特赴謁聖科之例而似聞或有全榜許赴之例云果然與否更令該曹溯考榜眼草記又命書傳敎曰觀此成冊武科初試之積滯至於百餘人之多謁聖許赴雖多前例以此數兼設於謁聖科卽日唱榜勢難早畢式年殿試日依別試殿試例竝令許赴而規矩則別爲點下試取以此分付仍卽行會諸道使之趁期赴試命退承史以次退出
정조 13년
行都承旨金憙坐左承旨李祖承坐右承旨李書九陳疏徑出左副承旨李祖源坐直右副承旨韓晩裕受由同副承旨洪仁浩坐注書金孝建病一員未差假注書徐有聞仕趙台榮仕直事變假注書劉師玶仕
정조 13년
李祖承啓曰明日再明日國忌齋戒正日相値視事頉稟之意敢啓傳曰知道
정조 13년
李書九啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
傳于李祖源曰同副承旨入侍
정조 13년
傳于李祖源曰左承旨入侍
정조 13년
李書九啓曰稷山縣監一司除署經下送事命下矣大司憲李在學執義宋銓掌令安鼎大任希遠持平趙恪俱在外持平朴宗謙未署經無以備員署經云何以爲之敢稟傳曰在外人員許遞政官牌招開政差出待下批牌招署經
정조 13년
有政吏批判書李𡊠進參判具庠牌不進參議李洪載牌不進右承旨李書九進以金頤柱爲大司憲李壽咸爲執義李秉喆鄭篆爲掌令李顯道爲持平權中憲申大龜爲正言吳載純爲分內局提調
정조 13년
兵批判書李文源病參判柳誼病參議朴宗岳入直進參知李敏采病左副承旨李祖源進副護軍李秀夏沈埉金寅燮鄭履玉宋民載副司直金載順金魯淳金載瓚李亨逵鄭東浚朴天衡奇彦鼎李家煥羅忠佐崔光璧李鼎揆沈鏶閔師宣姜垣副司果沈銖韓商新金鎔朴猷煥韓用龜
정조 13년
李祖源啓曰稷山縣監一司除署經下送事命下矣大司憲金頤柱掌令李秉喆持平李顯道牌不進推考傳旨及罷職傳旨今方捧入而持平朴宗謙未署經只有掌令鄭篆一人無以備員署經云何以爲之敢稟傳曰暑前行公曾有其例牌招使之除署經行公守令仍卽署經
정조 13년
傳于李祖源曰左副承旨入侍
정조 13년
洪仁浩啓曰大司憲李在學執義宋銓掌令安鼎大任希遠持平趙恪俱在外持平朴宗謙未署經監察茶時之意敢啓傳曰知道
정조 13년
李祖源啓曰臣與右承旨李書九伴直矣因同義禁兪恒柱到院疏謂有情勢陳疏徑出伴直無人同副承旨洪仁浩卽爲牌招入直何如傳曰允
정조 13년
李祖源啓曰同副承旨洪仁浩牌不進罷職傳旨今方捧入而右副承旨韓晩裕方在受由中伴直無人左承旨李祖承所當牌招而拘於廳規不得請牌何以爲之敢稟傳曰只推更爲牌招右承旨疏批已下一體牌招推移入直
정조 13년
備邊司啓目粘全羅道大同木若於木邊中又許折半代捧則不但經用萬萬可悶惟正之供不容如是木邊中三分一代捧之意分付道臣何如判付啓山訟之竝論似因優劣之無甚異同而大同收布錢木例許參半今此狀請只言折半然則依舊是參半道伯意見必指折半中折半而轉語太欠條暢該道臣推考任土之貢雖曰體重想其民勢無異龜刮弩末況三分一代捧徒有容奸之弊參半外木邊當捧條無論山訟更許折半代捧事卽爲行會爲良如敎
정조 13년
李祖源以禮曹言啓曰傳曰向聞禮判言則有直赴中一人特赴謁聖科之例而似聞或有全榜許赴之例云果然與否更令該曹溯考榜眼草記事命下矣臣依聖敎溯考榜眼則肅廟朝庚申年遣提學試士泮宮取申啓華等三人竝賜直赴仍卽親臨春塘臺申啓華等定坐次卽日唱榜時己未柑製居魁人前參奉李師命因特敎同爲赴試以甲科唱榜先朝壬辰年親臨蕩平科庭試卽日放榜時恩賜金漢老等八人全一榜直赴唱榜或有在外未及赴試者亦因特敎許赴末端同爲放榜之規此外謁聖科直赴人許赴無他所據之例敢啓傳曰知道
정조 13년
李書九以兵曹言啓曰內吹螺赤及龍虎營兼內吹等今春等習角時賞格木依判下別單分等施賞之意敢啓傳曰知道
정조 13년
李書九以兵曹言啓曰景福宮衛將朴泰亮身病猝重勢難供職呈狀乞遞輪番之任不宜久曠改差何如傳曰允
정조 13년
李書九以訓鍊都監言啓曰本局兼內吹今春等習角賞格依啓下單子木綿四十九疋分等施賞之意敢啓傳曰知道
정조 13년
李書九以禁衛營言啓曰本營兼內吹今春等習角賞格木綿五十疋依啓下單子分等施賞之意敢啓傳曰知道
정조 13년
李書九以禁衛營言啓曰依犯夜人金弘鎭太敏行捧招草記批旨金弘鎭移送刑曹太敏行依更數決棍放送之意敢啓傳曰知道
정조 13년
李書九以御營廳言啓曰本廳兼內吹今春等習角賞格依啓下單子木綿四十九疋分等施賞之意敢啓傳曰知道
정조 13년
洪仁浩以義禁府言啓曰平安道三和府竄配罪人尹蓍東放送事承傳啓下矣尹蓍東卽爲於送事分付該道道臣之意敢啓傳曰知道
정조 13년
李祖源以刑曹言啓曰因禁衛營啓辭金弘鎭所爲萬萬痛駭因此犯夜之事綻出欲覈之端大抵李仁禧以莫重處守僕忽地逃走尙在未勘之中移送刑曹與仁禧兩造取服後照律草記事命下矣依傳敎金弘鎭李仁禧等一竝捉來嚴加査問則金弘鎭招內以爲李仁禧家在於渠之射場近處自爾相親矣仁禧言內積債見督實難堪耐無寧遠逃姑避其苦指示好處則可以同往云故渠則以老母之無依衣資之難辦爲辭則仁禧覓給二十五兩錢故以此買屋安接老母仍與仁禧同往江界地留連於弘鎭三寸家還爲上京矣日前被捉巡邏査問相親人之時與仁禧偕往江界委折不敢欺隱一體告達云李仁禧招內以爲渠以守僕隨行負債難支故迷劣之心假托病故得免本役仍以逃走則似爲堪遣之道將欲逃避之際隣居金弘鎭盛說江界之勝地故要與同往則弘鎭托以衣服難辦老母無依故覓給二十五兩錢使之買家安接其母仍與偕往江界數月留連於弘鎭三寸之家矣得見渠兄書則急速捉納之意傳敎至嚴云故不勝惶悚忙急上來待罪闕下將至七八朔未蒙處分姑爲還家竢罪至於此境身帶重任任意逃走之罪遲晩納招云矣李仁禧則渠以莫重守僕之任托以病故敢爲圖免之計而不待朝家處分肆然遠出其放恣無嚴萬萬痛惋盛說江界慫慂勸起者卽金弘鎭也甘聽其言肆然逃走者卽李仁禧也弘鎭若無偕往之說仁禧豈或生心於遠逃仁禧若無逃走之計弘鎭豈有携手偕往之理乎弘鎭仁禧兩相和應作此前所未有之擧其情狀實無異同不可尋常處之取考律文則大明律擅離職役條有曰擅離職役因而在逃者杖一百同律詐僞條有曰凡奏事上書詐不以實者杖一百徒三年詐敎誘人犯法條有曰設計用意敎誘人犯法者與犯人同罪名例云二罪俱發以重者論依此律從重論各決杖一百後李仁禧黃海道康翎縣金弘鎭忠淸道黃澗縣竝定配所卽爲押送之意敢啓傳曰知道
정조 13년
李祖源以摠戎廳言啓曰今二月初一日入侍時兵曹判書李文源所啓在前陵幸時十里外斥堠伏兵及傳語軍令守摠兩營各隨地方擧行矣今亦依此擧行乎上曰斥堠伏兵處所名數比前從略磨鍊草記稟旨事分付傳語軍亦爲從略磨鍊可也事自兵曹行關知委矣取考臣廳謄錄則甲辰八月永陵幸行時斥堠把守傳語軍十二名把立處減五名十名把立處減三名五名把立處減二名而至於處所則初無減數之事外處地方之緊歇有難遙度定送營校眼同各該邑監色使之逐庫摘奸以來則高陽境內山上斥堠爲十五處街路把守爲十六處傳語軍站所爲三十三處坡州境內山上斥堠爲二十八處街路把守爲十八處傳語軍站所爲三十四處交河境內山上斥堠爲十五處街路把守爲九處傳語軍站所爲十四處矣斥堠把守之在初磨鍊就其緊要不可闕處面定其信地不可進退且以傳語軍言之旣有元定里數難容闊狹無論斥堠把守傳語處所則依前磨鍊恐合事宜軍數則依甲辰年例擧行何如傳曰允山上斥堠及街路把守處所比守廳太多方春許多軍校之出用在所軫念斥堠處所各減三分一把守處所各減三分二嚴飭地方官使卽報來後更爲草記給糧及出還宮臨時把立等節依守廳草記批旨擧行傳語軍則過高陽宿所站後竝除之只以十二日詣陵所及到交河宿所十三日詣陵所及到坡州宿所十四日坡州離發刑止傳語付撥馬傳付於高陽站而自高陽站以後以傳語軍擧行以除一分民弊事嚴飭各該地方官及京畿監司處軍校出用之時如有一毫貽弊之端道伯地方官難免重勘今方多岐摘奸各別惕念事一體申飭可也
정조 13년
同義禁兪恒柱疏曰伏以君臣之義天之經地之紀也此非人之强勉而有之者實惟皇上帝所畀之彝性於此而少不盡分臣之道滅矣於此少不嚴懲君之綱隳矣可不懼哉可不愼哉嘻噫痛矣竄配罪人尹蓍東向日疏中一句語實今日北面之臣所不敢形諸言者況可以此肆然書之於章奏之間以陳殿下之前以慼殿下之心哉惟我殿下聖孝出天追慕不匱凡於此等事以其不忍見也故從以不忍言之絲綸之間只露哽咽之意終無剖示之敎今日之知本事者安得無掩抑痛泣之心乎當初竄配已是失之太寬而所謂配所又定於關西初境之最善地蓍東本居之鄕與其配所不過爲四五日程則此與息偃在家無甚異也臣常懷憤慨之心跡賤地散恨無以一陳迺者放還之命忽下於數朔之內嗚呼此何事也殿下每以蓍東之疏語有數字錯誤處或未及詳知本事爲敎而殿下試思之蓍東若不見私家所謄冊子這四字何從以書之私家冊子不謄則己旣謄則寧有截去首尾只書四字之理乎以此推之蓍東明知本事而乃敢無嚴於殿下其心以爲吾雖書此人孰能知之設有知者今日朝廷有敢誰何於我哉此所以出位擔當無少忌憚者也此其罪可謂上通于天而今乃薄竄旋宥有若眚罪小過之可容山藪以藏者然朝家刑政不料乖舛之至此臣於此不能無憾於天地之大也臣待罪禁堂觸事生疎只懷方命之懼不卽執藝而諫將使負犯至重之罪人揚揚焉還入修門臣之罪固不勝誅而喉院之臣初無一言之覆難循例頒下於軟地則昔何勇也在勢力則今何怯也臣尤爲之痛歎也玆敢不避煩瀆短疏自列伏乞聖慈亟治臣不能盡職之罪特寢罪人尹蓍東放還之命以嚴君君臣臣之義焉答曰省疏具悉過矣豈無斟量而有是處分乎
정조 13년
敦寧府都正黃㮋疏曰伏以獻歲顧春邦命維新凡玆大小曷勝抃祝仍伏念螻蟻賤臣學職空疎資性駑鈍百不如人而濫竊科第內而郞署外而縣宰屢沐恩私無補涓埃間因脆質多病狷性寡諧屛蟄山野者二十有二年自分老死丘壑灰心榮塗矣去秋八月蒙恩猥叨薇垣新除之命旋賜恩遞臣聞命隕越且驚且惶不自意疎逖之踪何以致此於聖明之朝也是誠天地無私蠢蠕振蟄雨露均澤枯槁向榮中心感激自不覺涕泗之交下也怵分畏義不敢一向跧伏舁病入城迄踰三朔素抱痰眩觸冒風寒旅舍冷處日就㱡㱡治任將歸之際又承恩命特蒙加資除臣敦寧府都正肅命之日駐蹕晉接天顔日舒玉音春溫得使數十年在野之賤臣重入修門獲覲耿光不斯垂死之年濫叨恩寵如是其荐疊也始焉感涕之交頤繼以惶汗之沾背也第伏念臣於見職旣無敦寧則揆以格例不當濫冒而頃日恩命敦趣之下未暇他顧章皇出肅而因仍蹲據有違格例敢陳當遞之義妄瀆黈纊之之下伏乞聖明亟賜鐫改以嚴公格以靖私分焉省疏具悉疏辭下該曹稟處
정조 13년
右承旨李書九疏曰伏以臣卽伏見同義禁兪恒柱到院疏本則以尹蓍東放還傳敎喉院之不爲覆難徑先頒布盛加論斥遣辭深峻臣卽昨夜坐直之人耳人言之來不得晏然於職次忙陳短章徑出禁府伏乞聖明勘臣溺職之失仍治擅離之罪以肅朝綱以安私分焉省疏具悉爾其勿辭察職
정조 13년
己酉二月初五日巳時上御重熙堂左承旨入侍時左承旨李祖承假注書趙台榮記事官李相璜金祖淳以次進伏訖上曰弘文館所在國朝榜目持來賤臣承命出持入進覽訖命退承史以次退出
정조 13년
己酉二月初五日二更上御重熙堂左副承旨入侍時左副承旨李祖源假注書趙台榮記注官金鳳顯記事官李相璜以次進伏訖上命書同義禁兪恒柱疏批訖上曰忠愍祠致祭承旨當進去日字以今月二十九日擇入事分付命退承史以次退出
정조 13년
行都承旨鄭宇淳未肅拜左承旨金思穆坐右承旨趙衍德坐左副承旨韓晩裕受由右副承旨金履正坐直同副承旨李敏采坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
李敏采啓曰禁衛營將官來言今日本營軍兵日次私習云矣敢啓傳曰知道
정조 13년
李敏采啓曰御營廳將官來言今日本廳軍兵日次私習云矣敢啓傳曰知道
정조 13년
傳于韓晩裕曰左副承旨與護軍趙靖世入侍
정조 13년
以右承旨李書九牌不進罷職傳旨傳于韓晩裕曰只推更爲牌招
정조 13년
以同副承旨洪仁浩再牌不進罷職傳旨傳于李祖源曰只推更爲牌招
정조 13년
以左承旨李祖承牌不進罷職傳旨右承旨李書九再牌不進罷職傳旨傳于李祖源曰與右位處義似不欲異同右承旨許遞旣疏且違雖極駭然同副擧措若此則義難獨入以遞差捧傳旨
정조 13년
傳于李祖源曰有司之職異於喉舌之任凡有命令先卽擧行次陳執禮之說此則固無不可而昨日疏語太欠稱停以矯激爲事殊乖寧靖之象同義禁兪恒柱推考
정조 13년
以持平朴宗謙牌不進罷職傳旨傳于李祖源曰只推更爲牌招署經
정조 13년
以掌令李秉喆持平李顯道牌不進罷職傳旨傳于李祖源曰只推更爲牌招署經
정조 13년
李祖源啓曰稷山縣監一司除署經下送事命下矣掌令李秉喆持平李顯道朴宗謙牌不進罷職傳旨今方捧入而執義李壽咸在外大司憲金頤柱牌招啓辭未下只有掌令鄭篆一人無以備員署經云何以爲之敢稟傳曰違牌臺諫更爲牌招署經
정조 13년
傳于李祖源曰吏兵曹參議前望單子入之待下批牌招察任
정조 13년
吏曹參議前望單子入之李勉兢落點
정조 13년
兵曹參知前望單子入之朴天衡落點
정조 13년
傳于李祖源曰右副承旨入侍
정조 13년
承旨前望單子入之金履正申耆丁範祖李敏采落點
정조 13년
李敏采啓曰新除授左副承旨申耆前任谷山縣監方在解由未出中何以爲之敢稟傳曰勿施前望單子入之待下批牌招察任
정조 13년
金履正啓曰新除授右副承旨丁範祖時在原春道原州地斯速乘馹上來事下輸何如傳曰許遞前望單子入之待下批牌招察任
정조 13년
承旨前望單子入之趙衍德李泰永落點
정조 13년
金履正啓曰新除授左副承旨李泰永前任廣州府尹方在解由未出中何以爲之敢稟傳曰勿施前望單子入之待下批牌招察任
정조 13년
傳于金履正曰都承旨上疏入之
정조 13년
都承旨前望單子入之金頤柱落點
정조 13년
承旨前望單子入之李洪載落點
정조 13년
傳于金履正曰都承旨違牌可知其實病許遞前望單子入之待下批牌招察任
정조 13년
以右副承旨李洪載牌不進罷職傳旨傳于李敏采曰聞有實病許遞前望單子入之待下批牌招察任
정조 13년
都承旨前望單子入之鄭宇淳落點
정조 13년
刑曹啓目罪人司譯院生徒李基成原情云云取考律文則凡詐傳詔旨者斬待時係是一罪依法典照律報議政府詳覆施行何如判付啓詐傳詔旨律雖如此假稱御史律亦襯似兩律之間何律爲當而假御史之律爲何律乎竝以論理回啓稟處爲良如敎
정조 13년
李敏采以文禧廟營建廳言啓曰本廳役事今將次第擧行自今日爲始郞廳及監造官輪回直宿之意敢啓傳曰知道
정조 13년
李敏采以文禧廟營建廳言啓曰本廟營建各項日字令日官推擇則定礎今月十九日卯時立柱上樑今月二十五日申時爲吉云以此日時擧行之意敢啓傳曰知道
정조 13년
李敏采以禮曹言啓曰義州顯忠祠紀忠祠宣額致祭以今月二十九日設行事命下矣祭物及執事官令本道差定進排事知委何如傳曰允
정조 13년
趙衍德以兵曹言啓依下敎今此幸行時雲劍差備守門將金成鉉康潤福處盤纏錢各五兩題給之意敢啓傳曰知道
정조 13년
行都承旨金憙疏曰伏以臣卽伏見同義禁兪恒柱疏本則以尹著東放還傳敎之不爲覆難循例頒布峻斥喉院至有痛歎之語伊日坐直兩僚旣以此或疏章徑出或屢違召牌臣忝居一院之長尤何敢諉以罔聞知獨自晏然乎伏乞聖明特垂鑑諒亟遞臣職以安賤分不勝幸甚
정조 13년
左承旨李祖承左副承旨李祖源聯名疏曰伏以臣等於同義禁兪恒柱之疏斥喉院雖非坐直義當同引而僚員未齊未及周旋矣卽伏見都承旨金憙自引之章臣等旣在一院不宜異同玆敢聯陳短章徑出禁扃伏乞聖明亟降威罰以肅朝綱千萬幸甚
정조 13년
傳于李敏采曰頒布之坐直承宣旣遭侵斥則一番徑出尙可說也自一再違牌猶未免太過知申之忽地辭疏乖當極矣都承旨金憙從重推考原疏還給在院承旨上疏亦爲還給竝卽牌招仕進
정조 13년
都承旨李祖源疏曰伏以臣朝者以左承旨李祖承聯陳一疏乞被郵罰矣畢竟譴遞之典遍及於諸僚而臣以同罪之身獨歸倖免之科愧悚之心已無可言而在聖上一視之恩恐不宜若是異同也玆敢略陳短草徑出禁扃伏乞亟降威罰以肅朝綱以安微分千萬幸甚答曰省疏具悉本職許遞
정조 13년
己酉二月初六日巳時上御重熙堂左副承旨與護軍趙靖世入侍時左副承旨李祖源假注書趙台榮記注官金鳳顯記事官李相璜護軍趙靖世以次進伏訖上命奏職姓名靖世仰奏訖上曰年今幾何靖世曰七十三歲矣上曰筋力何如靖世曰姑未甚衰矣上曰有子幾人乎靖世曰只有一子矣命靖世先退上曰提調入侍出榻敎賤臣承命出與提調鄭昌順偕入進伏上曰有勿爲逐日仕進之敎而今日又何入來耶昌順曰今曰是議藥日次故入來矣上曰兪恒柱之疏論尹蓍東遣辭誠過矣命祖源讀奏恒柱疏本訖上曰疏中上通于天等語尤涉過矣昌順曰似無加於此之語矣上曰渠以禁堂先爲擧行昨始陳疏又何故也祖源曰事甚如何矣上曰忠愍祠致祭承旨當爲進去何當離發耶祖源曰臣之親忌在於來初其前似難還歸事甚悶然矣昌順曰承旨所奏情理固然而論以筵體未免屑越臣方帶經筵入侍承旨推考何如上曰依爲之出擧條命退諸臣以次退出
정조 13년
己酉二月初六日午時上御重熙堂左副承旨入侍時左副承旨李祖源假注書趙台榮記注官金鳳顯記事官李相璜以次進伏訖上曰承旨之屢度違牌是何故也祖源曰兪恒柱疏中有痛歎等語故以是引義矣上曰痛歎云云卽渠自道之辭何必以此爲引乎每事輒致如是故徒傷事體矣祖源曰同副承旨又陳辭疏而不得捧入矣上曰注書出去持來賤臣承命出持入命祖源讀奏訖命書傳敎曰外廷疎逖之具僚猶且知之況近列又況多年在院者豈不知近日規模之外似紛糅內主寧靜乎禁堂疏語非不知矯激而問備施警出於略略提撕之意弦韋之際權度已定到今但當在此無斁在彼無惡而已目下承宣擧措果何意思知申之忽地橫擔視銀臺如鐵限似此習氣已自亞銓時甚惡之都承旨金憙亟施不敍之典苟究其本專由兩承宣之惹起葛藤至如同副之以三品三違已乖格例繼陳辭疏殆恐事端之不層激然者尤極駭怪如欲寧靜宜自此等人嚴勘同副承旨洪仁浩削職承旨前望單子入之待下批牌招察任初以示意之意兼爲妥帖只令推考而承宣如是處分重臣不欲永棄則後時之責矯激之失決不可無懲同義禁兪恒柱亦爲罷職命退承史以次退出
정조 13년
己酉二月初六日二更上御重熙堂右副承旨入侍時右副承旨金履正假注書趙台榮記注官金鳳顯記事官李相璜以次進伏訖上命書傳敎曰承旨房仍上曰都承旨牌去來知來履正曰俄已違牌矣命退承史以次退出
정조 13년
行都承旨未差行左承旨李儒敬坐右承旨趙衍德坐直左副承旨韓晩裕坐右副承旨金履正坐同副承旨李敏采坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
趙衍德啓曰明日經筵取稟傳曰停
정조 13년
李敏采啓曰來十一日朝參日次而幸行相値頉稟之意敢啓傳曰知道
정조 13년
趙衍德啓曰來十一日輪對日次而幸行相値頉稟之意敢啓傳曰知道
정조 13년
趙衍德啓曰今此永陵長陵弘陵親祭祭文當爲製進藝文提學李秉模待明朝牌招何如傳曰允
정조 13년
金履正以都摠府言啓曰今此永陵幸行時寶劍四望都摠管西淸君煋崔東岳李聖圭副摠管金思穆侍衛一望副摠管李明運守宮一望副摠管具㢞預爲受點矣副摠管金思穆移拜承旨寶劍一員不備而副摠管南憲喆白東俊留陣進都摠管趙瑍副摠管申大升未肅拜一員未差寶劍一員不可不備員令政院稟旨變通以在京無故人卽爲差出以爲備員之地何如傳曰仍任此草記還給
정조 13년
兵曹口傳政事宣傳官尹得逵李潤國李煜無落點
정조 13년
金履正以訓鍊都監言啓曰今此幸行時隨駕軍兵糧米一百九十石零所載卜馬一百四十五匹守直軍九十名今月初八日預先出送輸置於各站後卜馬軍卽爲回還守直軍仍留各站之意敢啓傳曰知道
정조 13년
李敏采以備邊司言啓曰黃海監司李敬倫狀啓有草記稟處之命矣卽見其狀本則以爲甕津長連逃亡罪人金汝凡等捉納之意連加嚴飭而特敎寬假恩出格外百日已過一向未捉甕津府使朴基豐罪狀令廟堂稟處長連縣監權儐兼任安岳前郡守尹㬦殷栗縣監宋啓來等罪狀竝令攸司稟處爲辭矣甕津府定配罪人金汝凡之逃躱雖在於前府使宋載岳在任時而向來飭敎之後今又過限尙未捕捉時府使朴基豐令該府拿問處之長連縣監權儐及長連兼任守令等罪狀竝今該曹稟處何如傳曰允
정조 13년
金履正以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
李敏采以摠戎廳言啓曰本廳斥堠把守傳語軍依甲辰年例擧行草記傳曰允山上斥堠及街路把守處比守廳太多方春許多軍校之出用在所軫念斥堠處所各減三分一把守處所各減三分二嚴飭地方官使卽報來後更爲草記給糧及出還宮臨時把立等節依守廳草記批旨擧行傳語軍則過高陽宿所站後竝除之只十二日詣陵所及到交河宿所十三日詣陵所及到坡州宿所十四日坡州離發形止傳語付撥馬傳付於高陽站而自高陽站以後以傳語軍擧行以除一分民弊事嚴飭各該地方官及京畿監司處軍校出用之時如有一毫貽弊之端道伯地方官難免重勘今方多岐摘奸各別楊念事一體申飭可也事命下矣謹以批旨內辭意行關分付於高陽坡州交河三邑處所減數成冊使之星火牒報而軍卒出用之際各別檢束不敢違越朝令之意措辭嚴飭亦卽移牒知委於京畿監司趙鼎鎭處以爲一體申飭之地矣高陽郡守尹行任牒呈內本郡境元定斥堠十五處中減五處把守十六處中減十處傳語軍則自黔巖西門外至邑站合十一處依例磨鍊交河郡守洪喜榮牒呈內本郡境元定斥堠十五處中減五處把守九處中減六處傳語軍則竝除之坡州牧使吳載重牒呈內本牧境元定斥堠二十八處中減九處把守十八處中減十二處傳語軍則竝除之事報來矣處所減數形止先此草記站所地名將卒人名鱗次開錄狀聞之意敢啓傳曰知道
정조 13년
己酉二月初七日卯時上御瑞蔥臺試射入侍時行左承旨金思穆右承旨趙衍德右副承旨金履正同副承旨李敏采假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修待敎金相淳以次侍立上具戎服乘輿出賓陽門由靑陽門詣春塘臺降輿陞座命宣傳官敎曰今日卽齋日小開門以下節次竝除之履正跪告矢數執鼓應射諸人以次試射訖命頒賞命書摠府草記批旨訖上曰都承旨許遞前望單子入之待下批牌招察任出榻敎命書傳敎曰同知李儒敬承旨除授牌招察任司僕提調金鍾秀曰旗軍洗馬初八日定行之意前已草記矣內乘李儒敬移拜承旨其代令政院分付本寺口傳差出以爲洗馬時備員進參之地恐合事宜故敢達上曰依爲之出擧條行左承旨李儒敬進伏命書傳敎曰政官待開門牌招開政又命書傳敎曰承旨房仍左承旨爲軍士房右副爲推考房上乘輿出靑陽門入賓陽門還內諸臣退出
정조 13년
行都承旨趙尙鎭坐行左承旨李儒敬坐直右承旨趙衍德生直左副承旨韓晩裕坐右副承旨金履正坐同副承旨李敏采坐注書金孝建病一員未差假注書徐有聞仕趙台榮仕直事變假注書劉師玶仕
정조 13년
李儒敬啓曰訓鍊大將徐有大摠戎使趙心泰以東南關王廟獻官今方受香出去矣徐有大所授訓鍊大將命召及兼帶右邊捕盜大將命召大將牌傳令牌趙心泰所授摠戎使密符及兼帶左邊捕盜大將命召大將牌傳令牌來請還納何以爲之敢稟傳曰仍佩往來訓鍊大將則都提調兼察摠戎使兼察左右捕將則前捕將李漢泰權察
정조 13년
傳于趙衍德曰傳香承旨及坐直承旨分詣受香所奉審摘奸以來
정조 13년
傳于金履正曰右副承旨與司直趙鼎耉入侍
정조 13년
李儒敬啓曰訓鍊大將都提調兼察事命下矣在前如此之時或有命招之例或有從事官發牌廳傳敎之例何以爲之敢稟傳曰從事官發牌聽傳敎
정조 13년
李儒敬啓曰摠戎使守禦使兼察左右捕將前大將李漢泰權察事命下矣守禦使金鍾秀前捕將李漢泰卽爲牌招聽傳敎何如傳曰允
정조 13년
李儒敬啓曰守禦使金鍾秀以司僕寺提調今日旗軍洗馬出去矣所授密符來請還納又有摠戎使兼察之命將兵之任不可無一刻摠察之人何以爲之敢稟傳曰此不過咫尺之地當日往來兼察置之仍佩往來
정조 13년
傳于韓晩裕曰莫重代撰文字有此不審當該知製敎罷職
정조 13년
傳于韓晩裕曰黃海水使旣以此被拿則地方官勢難仍置照律之際徒致曠官長連縣監改差今日政差出
정조 13년
傳于李儒敬曰陵幸當前訓鍊正以在京無故人差出
정조 13년
趙衍德以吏批言啓曰侍從臣父年七十人每於歲首抄啓加資而新有應推人雖非歲首亦爲稟行事載在法典矣侍從臣父年七十人別單書入之意敢啓傳曰知道
정조 13년
有政吏批判書李𡊠進參判具庠進參議李勉兢進右承旨趙衍德進以尹尙東爲大司憲李貞運姜世鷹爲持平徐配修爲兵曹正郞權䘩爲漢城主簿李東善爲興陽縣監李尙度爲長連縣監學正單李德潤劉師玶學諭二單承慶恒申溥
정조 13년
李儒敬以兵曹言啓曰新除授黃海監營中軍田景祥年今七十五歲而方在本鄕身病沈重末由上來赴任之望呈狀乞遞身病旣如是則不可等待改差何如傳曰允
정조 13년
兵批判書李文源進參判柳誼參議朴宗岳病參知朴天衡入直行左承旨李儒敬進以趙雲慶爲五衛將沈弘祖爲武兼蔡德齡爲景福將洪述遠爲黃海中軍同知單崔龜祥副摠管金思穆仍任事承傳李栢龍爲訓鍊正李格爲黃海水使
정조 13년
承旨前望單子入之趙尙鎭落點
정조 13년
兵曹口傳政事以李潤彬爲內乘
정조 13년
兵曹口傳政事以李潤彬爲宣傳官
정조 13년
趙衍德以禮曹言啓曰卽接成均館官員所報則今此親臨謁聖時殿宇丹靑及殿內鋪陳不得不有及時修改處告由移還安節次令本曹入啓事有所牒呈而文廟釋奠祭及啓聖祠祭明當受香數日之內又行告由極涉未安釋奠祭啓聖祠祭祝文中添入告由何如傳曰允
정조 13년
趙衍德以弘文館言啓曰本館下番副修撰臣李敬五以禁衛營從事官今日本營上下坐起時晝仕出去之意敢啓傳曰知道
정조 13년
李儒敬以兵曹言啓曰陵行時留都營狀啓例爲付撥而或有時急之事則京畿驛馬待令事曾有定奪矣今亦依此擧行何如傳曰允
정조 13년
李儒敬以兵曹言啓曰今此陵幸時右邊捕盜大將徐有大以訓鍊大將領軍隨駕左邊捕盜大將趙心泰因特敎隨駕矣在前如此之時有曾經捕將權察之例行副司直李邦一限回鑾間姑令權察何如傳曰允
정조 13년
李儒敬以司僕寺內乘以一二提調意啓曰今此永陵行幸敎是時內乘二員當爲隨駕一員慶熙宮入直假內乘一員令該曹口傳差出使之入直內寺回鑾後卽爲減下何如儒曰允
정조 13년
兵曹口傳政事以韓奎爀爲假內乘
정조 13년
李儒敬以訓鍊都監言啓曰今此幸行時弘陵設布帳次布帳一百六十浮軍二百五十名將校率令今月初九日出送使之排設後回還其中軍二十六名仍留守直而布帳浮數排設周回竝量減之意敢啓傳曰知道
정조 13년
李儒敬以禁衛營言啓曰今二月十一日幸行時弘陵設布帳次本營布帳一百八十浮軍六十名明日將校領率出送使之擧行後將校與軍三十名仍留守直其餘軍還爲入來之意敢啓傳曰知道
정조 13년
李儒敬以禁衛營言啓曰依下敎瑞蔥臺試射時本營帳幕軍鳥銃貫一中邊一中四名各木二疋邊二中二名各木一疋布一疋貫一中五名邊一中十名各木一疋依例施賞之意敢啓傳曰知道
정조 13년
李儒敬以守禦廳言啓曰本廳親牙兵中司把摠李寅植身病猝重勢難察任今姑改差何如傳曰允
정조 13년
領敦寧洪樂性箚曰伏以陵謁涓吉聖慕深新春寒未解鑾蹕將啓下情憧憧夙宵靡弛此際大小群工莫不奔走率職而臣獨病淹床笫末由趨造於陪扈之列惶隕悚蹙靡所容措竊伏念今此行幸輦路過數百里經宿至四五日陪從事體非比近地動駕而藥院之任與他官職逈然自別則決不可不備員隨駕以爲仰承起居俾盡保護之責也審矣今臣腰脚之疾已成癃癈房闥之間寸步須人鞍馬驅策雖欲拚死自强萬無其望又於日前素患關格之症乘虛闖發將近一旬而乍歇乍劇食飮全廢眞元凘脫伏枕㱡㱡作一籧篨郊次迎送瞻望羽旄亦無自力有臣如此生不如死緣臣賤疾將使藥院陪班竟致不備則臣心悚懍固無可言而國體虧損當復如何哉惶阨之極冒死號籲伏乞聖明俯垂諒察亟遞臣內局提擧毋曠重任仍治臣瀆擾之罪以警具僚焉取進止答曰省箚具悉卿懇國體事面不可不備員隨駕兼帶藥院今姑許副卿其安心勿辭加意善攝仍傳曰此批答遣史官傳諭于領敦寧